Mens mange skal fejre sankthans i aften, vil det være muligt mange steder at kigge op mod himlen og se det F16-kampfly, der er malet i dannebrogsfarver.

I sidste uge fløj det dannebrogsfarvede F16-fly over de største byer i Danmark, da man markerede Valdemarsdag og 800-års dagen for Dannebrog.

Men nu tager man turen igen i aften.

Det siger oberst og chef for Fighter Wing Skrydstrup Uffe Holstener-Jørgensen.

- Vi fik rigtig gode tilbagemeldinger, da vi fløj i sidste uge. Men der var også mange, der var skuffet over, at vi ikke fløj over dér, hvor de bor. Så blev vi enige om at flyve en tur mere og henover de steder, hvor vi ikke var sidst. Og der syntes vi, at sankthansaften ville være en god anledning, siger Uffe Holstener-Jørgensen.